送知府吳龍圖
作者：文同
朝代：宋

paragraphs: 國初已來治蜀者，處置盡自乖崖公。
當時奏使便宜敕，不與天下州府同。
行之已及八十載，姦宄消伏誰之功。
因循至此漸抏敝，有未曉者時相攻。
鞭笞小罪亦檢察，不許略出常科中。
下民知之頗不懼，州縣往往藏群凶。
側身斂足未動者，實以累朝恩澤隆。
公之初來蜀人喜，慈愛舊熟民情通。
衆心歡然耻犯法，捄藥浮薄歸醇醲。
盡將約束付僚吏，興起學校還文翁。
二年美化極沾洽，遠近循服如偃風。
上將歸公問誰代，當使間作如笙鏞。
遂求元老得青社，其人廊廟之宗工。
往年鎮撫有異績，大旆再遣來於東。
公今與之合符去，到必奉詔參夔龍。
大資舊德固無慮，剖判自出其心胸。
所憂厥後嗣之者，忠定良法還如空。
養頑活狡作淵藪，不免剪殄煩興戎。
同之憤懣久填臆，言賤不得通九重。
願公上殿起居罷，第一用此聞宸聰。